Document ID: 32014R0900

KOMISIJOS REGLAMENTAS (ES) Nr. 900/2014
2014 m. liepos 15 d.
kuriuo iš dalies keičiamas Reglamentas (EB) Nr. 440/2008, nustatantis bandymų metodus pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) siekiant jį suderinti su technikos pažanga
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 13 straipsnio 2 dalį,
kadangi:
(1)
Komisijos reglamente (EB) Nr. 440/2008 (2) yra išdėstyti pagal Reglamentą (EB) Nr. 1907/2006 taikytini bandymų metodai, skirti cheminių medžiagų fizikinėms ir cheminėms savybėms, taip pat toksiškumui ir ekotoksiškumui nustatyti;
(2)
Reglamentą (EB) Nr. 440/2008 būtina atnaujinti - įtraukti EBPO neseniai patvirtintus prioritetinius naujus ir atnaujintus bandymų metodus, taip siekiant atsižvelgti į technikos pažangą ir užtikrinti, kad, laikantis Europos Parlamento ir Tarybos direktyvos 2010/63/ES (3) nuostatų, bandymų tikslais būtų naudojama mažiau gyvūnų. Dėl šio projekto konsultuotasi su suinteresuotaisiais subjektais;
(3)
šį reglamento pritaikymą prie techninės pažangos sudaro šeši nauji bandymų metodai, skirti toksiniam ir kitokiam poveikiui sveikatai nustatyti; tai - toksinio poveikio nervų sistemos vystymuisi tyrimas, išplėstinis toksinio poveikio vienos kartos dauginimuisi tyrimas, transgeninių graužikų in vivo genų mutacijos analizė, in vitro poveikio steroidinių hormonų sintezei įvertinimo bandymas ir du in vivo estrogeninio ir (anti)androgeninio poveikio įvertinimo metodai;
(4)
todėl Reglamentą (ES) Nr. 440/2008 reikėtų atitinkamai iš dalies pakeisti;
(5)
šio reglamento nuostatos atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 440/2008 priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. liepos 15 d.

Labels: 7
0
1